С испанска финансова помощ Фердинанд изпраща в Чехия десетхилядна армия, командвана от Шарл дьо Бюкоа – фламандски генерал. Той завзема Будейовице, откъдето се опитва да укроти въстаниците. Те обаче дръзко минават Дунав и се появяват пред Виена. Тази демонстрация не стряска управляващите и чехите безславно се оттеглят. За да не допусне сливане на двете им армии, Бюкоа изненадващо напредва срещу Мансфелд и на 10 юни 1619 г. го побеждава при Заблати. Тъй тежко е поражението на протестантите, че имперската войска започва постепенното овладяване на крепостите в южна Чехия. В този критичен момент се появява неочакван техен съюзник – трансилванският войвода Габор Бетлен. С отдавнашни претенции към унгарския престол, той решава, че сега е моментът да го получи. Затова с голяма армия напредва в Унгария, превзема столицата Пресбург (Братислава) и продължава към Виена, като на свой ред застава под стените ѝ. Бюкоа е отзован да пази столицата, преследван от чехите и ловко ги побеждава втори път – при Улмкирхен. Но не това, а новините, че държавата му е нападната от казаците, отказва Бетлен от плановете му. Като сключва изгоден мир с Фердинанд, той се оттегля.